KIRJALLINEN KYSYMYS P-0899/00 esittäjä(t): Theresa Villiers (PPE-DE) komissiolle. Veropolitiikasta vastaava ryhmä.



Virallinen lehti nro 046 E , 13/02/2001 s. 0072 - 0073



KIRJALLINEN KYSYMYS P-0899/00 esittäjä(t): Theresa Villiers (PPE-DE) komissiolle (16. maaliskuuta 2000) Aihe: Veropolitiikasta vastaava ryhmä 1. Voiko komissio ilmoittaa, mikä on veropolitiikasta vastaavan ryhmän vastuualue ja kokoonpano? 2. Mistä aiheista keskusteltiin veropolitiikasta vastaavan ryhmän kymmenennessä kokouksessa, joka pidettiin 2. maaliskuuta 2000? Mitä johtopäätöksiä kokouksessa tehtiin? Ketkä siihen osallistuivat? 3. Milloin veropolitiikasta vastaavan ryhmän aikaisemmat kokoukset pidettiin? Mistä aiheista kokouksissa keskusteltiin? Mitä johtopäätöksiä niissä tehtiin? 4. Milloin veropolitiikasta vastaavan ryhmän seuraavat kokoukset pidetään? Mitä aiheita tulevissa kokouksissa on määrä käsitellä? 5. Voiko komissio antaa parlamentille avoimuuden nimissä yhteenvetoraportit näistä kokouksista ja kaikista niistä asiakirjoista, joiden pohjalta keskusteluita käytiin? Frederik Bolkesteinin komission puolesta antama vastaus (11. huhtikuuta 2000) 1. Veropolitiikasta vastaava ryhmä koostuu kunkin jäsenvaltion kahdesta valtiovarainministerin henkilökohtaisesta edustajasta, jotka tarkastelevat Euroopan verotukseen liittyviä asioita laajemmin kuin pelkästään neuvostossa käsiteltävinä olevia konkreettisia ehdotuksia. Ryhmän ansiosta komissio ja jäsenvaltiot saavat strategisen yleiskuvan eri maiden veropolitiikasta ja voivat varmistaa tarvittavat yhteydet verotuksen ja muita aloja koskevan politiikan välillä. Ryhmän puheenjohtajana toimii verotuksesta vastaava komissaari. Ryhmä perustettiin Euroopan unionin verotusjärjestelmien kehityksestä 22. lokakuuta 1996 annetun komission kertomuksen jälkeen(1). Kertomuksessaan komissio ehdotti, että pysyvämpi ja strateginen korkean tason ryhmä voisi tarjota hyvin kaivatun yleiskuvan veropolitiikan huolenaiheista ja antaa tarvittavan sysäyksen suurten haasteiden kohtaamiseksi. Dublinissa 13.14. joulukuuta 1996 kokoontuneen Eurooppa-neuvoston tuki korosti jäsenvaltioiden sitoutumista tähän yhteistyön tehostamiseen. Veropolitiikasta vastaavan ryhmän edeltäjänä oli verotusta käsitellyt korkean tason ryhmä, joka perustettiin Ecofin-neuvoston epävirallisen Veronan kokouksen jälkeen vuonna 1996. 2. Veropolitiikasta vastaavan ryhmän kymmenennessä kokouksessa keskityttiin lähinnä perusteelliseen keskusteluun uudesta strategiasta, jolla parannettaisiin alv-järjestelmän toimintaa sisämarkkinoiden yhteydessä. Keskustelut olivat hyvin rakentavia ja hyödyllisiä. Ryhmä ei kuitenkaan sopinut muodollisista päätelmistä, kuten se ei tee muulloinkaan. 3. Veropolitiikasta vastaavan ryhmän aiemmat kokoukset järjestettiin 11. maaliskuuta 1997, 6. toukokuuta 1997, 20. kesäkuuta 1997, 18. syyskuuta 1997, 20. lokakuuta 1997, 24. helmikuuta 1998, 3. heinäkuuta 1998, 12. marraskuuta 1998, 8. maaliskuuta 1999 ja 2. maaliskuuta 2000. Alussa ryhmän työskentely keskittyi suurelta osin (haitalliseen) verokilpailuun, ja tuloksena Ecofin-neuvosto hyväksyi veropaketin 1. joulukuuta 1997. Myöhemmissä kokouksissa on käsitelty eri aiheita kuten taloudellisten ja rakenteellisten uudistusten seurantaa, lisäeläkkeiden ja henkivakuutusten verotusta, sähköistä kaupankäyntiä osana Ottawassa 7. lokakuuta 1998 järjestetyn ministerikokouksen seurantaa, energiatuotteiden verotusta, arvonlisäverotusta ja sisämarkkinoiden lainsäädännön yksinkertaistamista. 4. Veropolitiikasta vastaavan ryhmän seuraava kokous pidetään todennäköisesti toukokuun 2000 alussa. Siinä keskitytään vaihtamaan näkemyksiä yritysverotusta koskevien käytännesääntöjen tarkistamisesta. 5. Veropolitiikasta vastaavan ryhmän perusajatuksena on mahdollistaa epämuodollinen näkemystenvaihto komission ja jäsenvaltioiden korkeiden virkamiesten välillä tärkeistä veropolitiikan kysymyksistä ilman, että heidän tarvitsisi muotoilla virallisesti sitovia kantoja. Tämän vuoksi kokouksista ei ole saatavilla virallisia yhteenvetoja eikä päätelmiä. Samoin ryhmä on sopinut, ettei se julkista niitä lyhyitä valmisteluasiakirjoja, joita toisinaan laaditaan tiettyä aihetta koskevan keskustelun pohjaksi. Komissio tiedottaa kuitenkin hyvin mielellään säännöllisesti parlamentille ja erityisesti sen talous- ja raha-asioiden valiokunnalle veropolitiikasta vastaavan ryhmän kokousten tuloksista. (1) KOM(96) 546 lopullinen.